KIRJALLINEN KYSYMYS E-1178/02

esittäjä(t): Anneli Hulthén (PSE) komissiolle

(25. huhtikuuta 2002)

Aihe: Margariinirasvojen kuljettaminen laivojen kemikaalisäiliöissä

Elintarvikehygieniaa koskevien EY:n määräysten pääsäännön mukaan elintarvikkeiden säiliökuljetukseen tarkoitettuja säiliöitä tai tankkeja saa käyttää vain elintarvikekuljetuksiin. Näistä säännöistä tehdään kuitenkin poikkeuksia, kun on kyse ruokaöljyn ja margariinirasvojen laivakuljetuksista, jotta kuljetusalusten ei tarvitsisi palata tyhjinä takaisin esimerkiksi Malesiasta. EY:n tieteellinen komitea on tarkastanut noin sata ainetta, joita pidetään niin sanottuina hyväksyttyinä vaihtoehtolasteina ja joiden kuljettaminen sallitaan näissä säiliöissä. Tällaisia aineita ovat mm. bensiinihiilivedyt, asetoni ja muut riskejä aiheuttavat liuottimet. Samalla on epäselvää, kuka valvoo sitä, että määräyksiä todella noudatetaan.

Kauppoihin myytävistä margariineista tehdyt testit ovat kuitenkin osoittaneet, että alusten säiliöiden puhdistamisesta ja margariinirasvojen perinteisestä jalostamisesta huolimatta näiden aineiden jäämiä on edelleen havaittavissa margariineissa.

Voiko komissio selittää, kuinka kauan näitä nykyisiä poikkeuksia on tarkoitus soveltaa ja milloin aiotaan lakata ajattelemasta pelkästään taloudellista hyötyä ja alkaa soveltaa varovaisuusperiaatetta myös näihin lasteihin?

David Byrnen komission puolesta antama vastaus

(11. kesäkuuta 2002)

Elintarvikehygieniasta 14. kesäkuuta 1993 annetussa neuvoston direktiivissä 93/43/ETY(1) säädetään, että irtotavarana nestemäisessä, rakeisessa tai jauhomaisessa muodossa olevat elintarvikkeet on kuljetettava kuljetusastioissa ja/tai säiliöissä/tankeissa, jotka on tarkoitettu ainoastaan elintarvikkeiden kuljetukseen. Tämän direktiivin tiettyihin määräyksiin säädetään kuitenkin poikkeuksia 26. tammikuuta 1996 annetussa komission direktiivissä 96/3/EY.

Poikkeukset koskevat yksinomaan merikuljetuksia. Jos rahtaaja haluaa käyttää öljyjen tai rasvojen merikuljetukseen säiliötä, jota ei ole yksinomaan varattu elintarvikkeiden kuljetukseen, edeltävän lastin on täytynyt olla hyväksyttävien edeltävien lastien luettelosta. Jos öljyä tai rasvaa ei ole tarkoitus jalostaa (esimerkiksi neitsytöljyt) tai jos säiliötä ei ole valmistettu ruostumattomassa teräksestä tai sitä ei ole vuorattu epoksimuovilla, kolmen edeltävän lastin on täytynyt olla hyväksyttävien edeltävien lastien luettelosta. Muissa kuljetusmuodoissa (maantie-, rautatie- ja kanavakuljetuksissa) on käytettävä ainoastaan elintarvikkeille tarkoitettuja säiliöitä.

Lisäksi sovelletaan kaikkia muita direktiivin 93/43/ETY mukaisia määräyksiä ja terveysvaatimuksia, joista voidaan mainita erityisesti seuraavat:

- Elintarvikealan yrityksen (eli laivan omistajan) on sovellettava HACCP-järjestelmän (vaarojen analysointi ja, kriittiset kohdat niiden hallitsemiseksi) periaatetta ja tunnistettava lastin turvallisuutta koskevat ratkaisevat näkökohdat ja valvottava mahdollisia terveyteen kohdistuvia vaaroja näissä ratkaisevissa valvontakohdissa (3 artikla).

- Yrityksen on huolehdittava siitä, että säiliöitä käytetään ainoastaan elintarvikkeiden kuljetukseen, jollei kyseisessä tapauksessa sovelleta poikkeusehtoja (liitteessä oleva IV luku).

- Säiliöt on pidettävä puhtaina ja hyvässä kunnossa, ja ne on suunniteltava siten, että ne voidaan helposti puhdistaa ja desinfioida (liitteessä oleva IV luku).

- Jos samanaikaisesti kuljetetaan kahta tuotetta, ne on pidettävä selvästi erillään (liitteessä oleva IV luku).

- Säiliön on oltava sellainen, että elintarvikkeita voidaan tarpeen mukaan pitää sopivassa lämpötilassa, jota voidaan valvoa (liitteessä oleva IV luku).

Jos kaikkia näitä hygieniamääräyksiä sovelletaan täysimääräisesti ja moitteettomasti, saadaan asianmukaiset takeet mahdollisen saastumisen osalta.

Jäsenvaltioiden tehtävänä on järjestää ja suorittaa virallisia tarkastuksia sen varmistamiseksi, että elintarvikealan toimijat noudattavat hygieniavaatimuksia moitteettomasti. Komission tietoon ei ole tullut näiden tarkastusten perusteella tapauksia, joissa edellisten lastien jäämistä olisi aiheutunut erityisiä ongelmia direktiivin 96/3/EY mukaisesti meritse kuljetetuissa öljyissä ja rasvoissa.

Komissio pyysi kuitenkin hiljattain tiedekomiteaa ottamaan uudelleen tarkasteltavaksi komitean lausunnon riskeistä, joita öljyjen ja rasvojen kuljettaminen laivojen tankeissa mahdollisesti aiheuttaa ihmisten terveydelle. Saatuaan päivitetyn lausunnon komissio käy viipymättä uudelleen läpi nykyisen direktiivin ja aineluettelon. Komission on myös määrä tarkistaa direktiiviä 96/3/EY jäsenvaltioiden tarkastuksista saatujen kokemusten perusteella.

Komission tavoitteena on parantaa direktiiviä, jotta sen avulla voidaan taata entistä korkeampi suojelun taso ottaen huomioon kansainväliset standardit, varsinkin Codex Alimentarius -komission standardit.

(1) EYVL L 175, 19.7.1993.